KIRJALLINEN KYSYMYS E-3456/00 esittäjä(t): Cecilia Malmström (ELDR) komissiolle. Amalgaamin käytön sääntely.



Virallinen lehti nro 151 E , 22/05/2001 s. 0175 - 0176



KIRJALLINEN KYSYMYS E-3456/00 esittäjä(t): Cecilia Malmström (ELDR) komissiolle (7. marraskuuta 2000) Aihe: Amalgaamin käytön sääntely Ympäristö- ja kansanterveyskysymykset ovat viime vuosina nousseet yhä näkyvämpään asemaan EU:n konkreettisessa lainsäädännössä. Kesäkuussa 1998 Cardiffissa kokoontunut Eurooppa-neuvosto päätti sitä paitsi tehostaa työtä ympäristönäkökohtien ja kestävän kehityksen sisällyttämiseksi kaikkeen unionin toimintaan. Tätä kehitystä voidaan pitää taustana Euroopan komission suunnitelmalle jättää kuluvan vuoden aikana ehdotus kemiallisia aineita koskevaksi strategiaksi. Aikooko komissio sisällyttää tämän alan työhönsä ehdotuksen hampaiden paikkauksessa käytettävän amalgaamin sääntelystä yhteisön tasolla? Vai katsooko komissio, että kysymys elohopean ja erityisesti amalgaamin käytöstä on ratkaistava kansallisella tasolla siten, että jäsenvaltiot voivat ilmoittaa kansallisista kielloista komissiolle? Erkki Liikasen komission puolesta antama vastaus (9. tammikuuta 2001) Yhteisö on käsitellyt elohopeatuotekysymystä jo pitkään minimoidakseen ihmisten terveydelle ja ympäristölle elohopean käytöstä aiheutuvat riskit. Elohopeaa sisältävistä tuotteista on annettu useita direktiivejä(1). Elohopeaan liittyvää lainsäädäntöä tarkistetaan jatkuvasti, jotta mahdollisiin vielä kattamattomiin riskeihin voitaisiin puuttua sitä mukaa, kun uutta todistusaineistoa saadaan. Äskettäin annetussa ehdotuksessa direktiiviksi tiettyjen vaarallisten aineiden käytön rajoittamisesta sähkö- ja elektroniikkalaitteissa (KOM(2000) 347, lopullinen, 13. kesäkuuta 2000) säädetään elohopean käytön asteittaisesta lopettamisesta sähkö- ja elektroniikkalaitteiden valmistuksessa muutamia poikkeuksia lukuun ottamatta. 1. Hammashoidon yhteydessä syntyvästä amalgaamijätteestä säädetään päätöksessä 2000/532/EY, joka on tehty jätteistä annetun neuvoston direktiivin 75/442/ETY 1 artiklan a alakohdan mukaisen jäteluettelon laatimisesta tehdyn komission päätöksen 94/3/EY ja vaarallisista jätteistä annetun neuvoston direktiivin 91/689/ETY 1 artiklan 4 kohdan mukaisen vaarallisten jätteiden luettelon laatimisesta tehdyn neuvoston päätöksen 94/904/EY korvaamisesta. Tämä päätös sisältää nimikkeen hammashoidon amalgaamijätteet, jotka katsotaan vaarallisiksi jätteiksi ja joihin sovelletaan näin vaarallisista jätteistä annetun direktiivin 91/689/ETY vaatimuksia. Näin voidaan minimoida ympäristöön pääsevän elohopean määrä estämällä klinikoiden ja laboratorioiden elohopeajäämiä kulkeutumasta ympäristöön viemäriverkoston kautta. 2. Hammasamalgaamin osalta komissio seuraa yhteistyössä jäsenvaltioiden ja muiden asianosaisten tahojen kanssa tarkkaan sellaisten aineiden kehittämistä, joilla voitaisiin korvata hammasamalgaamin sisältämä elohopea, sekä näiden korvaavien aineiden terveysvaikutuksia. 3. Jäsenvaltiot, jotka aikovat perustamissopimuksen 95 artiklan nojalla antaa tiukempia elohopeaa koskevia sääntöjä yhteisön lainsäädännön kattamalla osa-alueella, voivat tehdä näin vain kyseisen artiklan mukaisissa erityisolosuhteissa ja noudattamalla artiklan mukaisia ilmoitusvaatimuksia. Toimenpiteistä, jotka aiotaan toteuttaa yhdenmukaistamattomilla tai perustamissopimuksen 175 artiklaan perustuvien yhteisön toimenpiteiden kattamilla osa-alueilla, on ilmoitettava komissiolle 22. kesäkuuta 1998 annetun direktiivin 98/34 mukaisesti silloin, kun kysymys on tämän direktiivin tarkoittamista teknisistä määräyksistä. (1) Direktiivi 91/157/ETY vaarallisia aineita sisältävistä paristoista ja akuista muutettuna direktiivillä 98/101/EY, jossa kielletään elohopean käyttö paristoissa; direktiivi 82/176/ETY kloorialkalielektrolyysiteollisuuden elohopeapäästöjen raja-arvoista ja laatutavoitteista; direktiivi 89/677/ETY tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta kahdeksannen kerran; romuajoneuvoista annettu direktiivi 2000/53/EY sekä pakkauksista ja pakkausjätteistä annettu direktiivi 94/62/EY.